กับดักตลาดหุ้นไทย??
นั่งเขียนต้นฉบับไปก็เฝ้ารอไป “เจเน็ต เยลเลน” จะพูดถึงแนวโน้มการปรับขึ้นอัตราดอกเบี้ยเช่นไรบ้าง
27 ส.ค. 2559

–ตามกระแสโลก–
โดย บูรพา สงวนวงศ์
 
นั่งเขียนต้นฉบับไปก็เฝ้ารอไป “เจเน็ต เยลเลน” จะพูดถึงแนวโน้มการปรับขึ้นอัตราดอกเบี้ยเช่นไรบ้าง
หวยยังไม่ออกในขณะที่เขียนอยู่นี้ แต่เชื่อว่าเช้านี้คงได้ทราบกันถ้วนหน้าแล้วนะครับ……………………
ครับ การกล่าวสุนทรพจน์ของเยลเลนรอบนี้ เป็นการกล่าวในงานประชุมประจำปีที่เมืองแจ็คสัน โฮล มลรัฐไวโอมิ่ง
ซึ่งเป็นการประชุมของทางเฟด ร่วมโดยอีกหลายหน่วยงานทางการเงิน รวมถึงธนาคารกลางของอีกหลายประเทศด้วย
แน่นอนครับ งานนี้มีอิทธิพลต่อความเคลื่อนไหวของตลาดเงิน ตลาดทุน และสินค้าโภคภัณฑ์ทั่วโลก อย่างหลีกเลี่ยงไม่ได้
อีกทั้ง ยังมีศักยภาพเพียงพอจะกลายเป็นกับดักชิ้นสำคัญของตลาดหุ้นไทย ก็ว่าได้เหมือนกัน
ตัวเลขซื้อสุทธิของนักลงทุนต่างชาติประมาณ 1.11 แสนล้านบาทตั้งแต่ต้นปี ถือเป็นตัวสะท้อนความเสี่ยง กรณีที่เยลเลนส่งสัญญาณชัดเจนว่าจะปรับขึ้นดอกเบี้ยในเดือนกันยายน ได้เป็นอย่างดีครับ
 

 
โดยปรากฏการณ์ที่จะเกิดขึ้นอย่างแน่นอน คือ การพักตัวของกระแสเงินทุนไหลเข้า ตามมาด้วยการทยอยออกของเงินทุน
ซึ่งหุ้นไทยปีนี้ปรับตัวขึ้นมาแล้วทั้งหมด 248.43 จุด หรือเกือบๆ 20% ก็เป็นผลจากแรงซื้อของเม็ดเงินเหล่านี้นั่นแหละครับ!!
ส่วนกรณี ส่งสัญญาณว่าจะปรับขึ้นอย่างน้อย 1 ครั้งในปีนี้ แต่ไม่จำเป็นต้องเป็นเดือนหน้า (ทำในเดือนธันวาคม)…
ผลกระทบคงออกมาในลักษณะคล้ายคลึงกัน แค่อาจแตกต่างในแง่ของความรวดเร็วและรุนแรงเท่านั้น
อย่างไรก็ดี หากสัญญาณออกมาในทางตรงกันข้าม คือ ปีนี้เฟดอาจต้องชะลอการปรับขึ้นอัตราดอกเบี้ยออกไปก่อน หรือจะทำอย่างค่อยเป็นค่อยไป…
ตลาดหุ้นไทยคงได้ยิ้มแฉ่ง หน้าชื่นตาบานกันต่อไป แถมยังมีลุ้นสูงด้วย ที่จะรวยกันไปถึงสิ้นปีนี้เป็นอย่างน้อยเลยทีเดียว
โดยตัวเลขขายสุทธิของนักลงทุนต่างชาติในปี 2556-2558 ก่อนเริ่มกลับมาซื้ออีกครั้งในปีนี้ รวมกันเกือบ 4 แสนล้านบาท จะเป็นตัวสะท้อนถึงโอกาสได้เป็นอย่างดี เช่นเดียวกัน
เพราะมันแสดงให้เห็นว่า อย่างน้อยต่างชาติยังมี “แก๊ป” ให้ซื้ออีกกว่า 3 แสนล้านบาท โดยที่ยังไม่รวมการขยาย “คิวอี” ของแบงก์ชาติอีกหลายแห่งด้วยซ้ำ
ครับ มาถึงตอนนี้ ทั้งผมและท่านคงได้ทราบกันแล้ว “เจเน็ต เยลเลน” พูดถึงตัวเลขเศรษฐกิจสหรัฐฯ และภาวะเศรษฐกิจทั่วโลกว่ามีความ พร้อม หรือ ไม่พร้อม ต่อการปรับขึ้นอัตราดอกเบี้ยของเฟดเช่นไรบ้าง
แต่อย่าลืมนะครับ คำพูดวันนี้เป็นเพียงสัญญาณ ซึ่งกว่าจะ ขึ้น หรือ คง จริงๆ เรายังต้องลุ้นกันต่อไปถึงรอบการประชุมวันที่ 20-21 กันยายน นู่น!!
สัญญาณจากเยลเลน พิสูจน์ให้เห็นหลายครั้งแล้วว่า “บ้อท่า”
ตลาดหุ้นไทยสัปดาห์นี้จะเคลื่อนไหวไปในทิศทางใด คงเป็นผลจากเรื่องของอารมณ์และความรู้สึกล้วนๆ
ส่วนที่ว่า สุนทรพจน์ของ “เจเน็ต เยลเลน” จะกลายเป็นกับดักของตลาดหุ้นไทยจริงหรือไม่นั้น…
ก็คงขึ้นอยู่กับเธอผู้นี้ว่า มีมุมมองเช่นไรต่อการ “ปรับขึ้นดอกเบี้ยเพื่อเข้าสู่ภาวะปกติ” ท่ามกลางกระแสโลกที่กระเสือกกระสนโหยหา “นโยบายผ่อนคลายทางการเงิน” เพื่อเอาชีวิตรอด!!  